ইরবাদ বিন সারিয়া

**ইরবাদ বিন সারিয়া আস সুলামি** ( আরবি: العِرْبَاضُ بن سارية السلمي) ছিলেন একজন সাহাবি, যিনি আহলে সুফফা ও আল-বুক্কাউন সাহাবিদের অন্তর্ভুক্ত ছিলেন। তিনি হিমস শহরে বসবাস করতেন। তিনি ও অপর ছয়জন সাহাবির ব্যাপারে সুরা তাওবার এই আয়াতটি অবতীর্ণ হয়: তাদেরও কোন দোষ নেই, যারা তোমার কাছে এসেছিল যাতে তুমি তাদেরকে বাহন দিতে পারো। তখন তুমি [তাদের] বলেছিলে, তোমাদের আরোহণের জন্য আমি কিছুই পাচ্ছি না। তারা ফিরে গেল, অথচ তাদের চোখ অশ্রুসজল ছিল এই দুঃখে যে, তারা [আল্লাহর পথে] ব্যয় করার মতো কিছু পাচ্ছে না"&#x5B; আত-তাওবা: ৯২ &#x5D;। তিনি একজন মুহাজির ছিলেন ও মর্যাদায় তৃতীয় স্তরের সাহাবা ছিলেন। আবু মুশির ও অন্যান্যরা বলেন: তিনি পঁচাত্তর সালে মারা যান। 
## উল্লেখযোগ্য ঘটনা
মুসা ইবনে সা'দ থেকে বর্ণিত আছে যে, ইরবাদ বিন সারিয়া বলেন: আমি সর্বদা নবির দরজার কাছে উপস্থিত থাকতাম। তাবুকে যাত্রার সময় আমরা এক রাতে প্রয়োজনে বাইরে গিয়েছিলাম। ফিরে এসে নবির বাড়িতে পৌঁছালাম। তখন তিনি অতিথিদের সঙ্গে রাতের খাবার শেষ করে ঘরে প্রবেশ করতে যাচ্ছিলেন এনং সঙ্গে তাঁর স্ত্রী উম্মে সালমা ছিলেন। তখন তিনি বললেন: “রাতে তোমরা কোথায় ছিলে?” আমরা তাকে বিস্তারিত জানালাম। এরপর জায়াল ইবনে সারাকাহ ও আবদুল্লাহ বিন মুগাফফাল আমাদের সঙ্গে যোগ দিলেন। আমরা তিনজনই খুব ক্ষুধার্ত ছিলাম। নবি ঘরে প্রবেশ করে খাবার খুঁজলেন, কিন্তু খাওয়ার জন্য কিছুই পাওয়া গেল না। তখন তিনি আমাদের কাছে ফিরে আসলেন এবং বেলালকে ডেকে বললেন, তাদের জন্য কোনো খাবার আছে? বেলাল উত্তর দিলেন: না; আল্লাহর কসম, আমরা সব পাত্র পরিষ্কার করেছি। নবি বললেন: “দেখো, হয়তো কিছু পাওয়া যাবে।” বেলাল তখন শুকনো খেজুরের বস্তা পরিস্কার করছিল এবং আমি দেখলাম তাঁর সামনে সাতটি খেজুর পড়ে আছে। নবি একটি পাত্রে খেজুরগুলো রেখে তার উপর হাত রাখলেন এবং বিসমিল্লাহ পাঠ করে বললেন: খাও। আমরা খেতে শুরু করলাম। আমি গুনে দেখলাম, আমি মোট চুয়াল্লিশটি খেজুর খেয়েছি। আমার দুই সঙ্গীও ঠিক ততটাই খেয়েছে। আমরা তৃপ্ত হলে দেখলাম যে, খেজুরগুলো আগের মতোই সেভাবেই আছে! নবি বললেন: হে বেলাল! এগুলো তোমার বস্তায় তুলে রাখো; কেউ এগুলো খেলে তৃপ্তি পাবে। আমরা সবাই নবির ঘরের আশেপাশে রাত কাটালাম। তিনি রাতে তাহাজ্জুদ পড়লেন এবং ফজরের সময় তিনি দুই রাকাত নামাজ পুনরায় আদায় করলেন। এরপর বেলাল আযান দিলেন এবং তিনি সাহাবিদের সাথে ফজরের নামায আদায় করলেন। নামাজ শেষে তিনি বাইরে খোলা আঙিনায় গিয়ে বসলেন। আমরা দশজন দরিদ্র নবির চারপাশে বসলাম। তিনি বললেন: তোমাদের কি মধ্যাহ্নভোজের ইচ্ছা আছে? তিনি বেলালকে ডেকে গতরাতের খেজুরগুলো তাঁর হাতে রাখলেন। এরপর ‘বিসমিল্লাহ’ পাঠ করে বললেন: খাওয়া শুরু করো। আমরা খাওয়া শুরু করলাম; আল্লাহর কসম, আমরা সবাই তৃপ্ত হলাম। এমনকি আমরা দশজন হলেও খেজুরগুলো আগের মতোই রয়ে গেল।

## হাদিস বর্ণনা
তিনি নবি থেকে অনেক হাদিস বর্ণনা করেছেন। তার মধ্যে প্রসিদ্ধ কয়েকটি হলো:

* আবু নুজাইহ তার সূত্রে বর্ণনা করেন, [একবার] আল্লাহর রাসুল আমাদের এমন এক উপদেশ দিলেন, যা আমাদের হৃদয় কাঁপিয়ে দিল। আমরা বললাম: হে আল্লাহর রাসুল, এটি যেন বিদায় বেলার উপদেশের মতোই (লাগল)। আমাদের আরো নসিহত করুন। তিনি বললেন: ‘আমি তোমাদের আল্লাহকে ভয় করার উপদেশ দিচ্ছি।... যদি তোমাদের ওপর কোনো দাসও কর্তৃত্ব করে, তবু তার প্রতি অনুগত থাকবে। মনে রাখবে, তোমাদের মধ্যে যে [ দীর্ঘ দিন] বাঁচবে, সে অনেক পরিবর্তন দেখবে। তাই আমার সুন্নত ও আমার রাশিদুন খলিফাদের সুন্নতের উপর চলো এবং তাকে দৃঢ়ভাবে আঁকড়ে ধরো। বেদাত থেকে তোমরা সাবধান থাকো, কারণ প্রতিটি বেদাতই বিভ্রান্তির অন্যতম কারণ।
* তাঁর কন্যা উম্মে হাবিবা তাঁর সূত্রে বর্ণনা করেন, আল্লাহর রাসুল খায়বারের দিন হিংস্র বন্য পশুর মাংস, নখযুক্ত পাখির মাংস, গৃহপালিত গাধার মাংস ... নিষিদ্ধ ঘোষণা করেন।
* জুবায়ের বিন নাফিরের সূত্রে ইরবাদ বিন সারিয়া থেকে বর্ণিত হয়েছে যে, নবি প্রথম সারিতে নামাজ আদায়ের জন্য তিনবার এবং দ্বিতীয় সারিতে নামাজ আদায়ের জন্য একবার দোয়া করেন।
* আবু রহমের সূত্রে ইরবাদ বিন সারিয়া থেকে বর্ণিত আছে যে, তিনি নবিকে রমজান মাসে সেহরীর জন্য আহ্বান করে বলতে শুনেছেন: “সবাই বরকতময় ভোজন করতে এসো।
* সুনানে তিরমিজিতে ইরবাদ বিন সারিয়া থেকে বর্ণিত আছে যে, আল্লাহর নবি বন্দী নারীদের সাথে যৌন মিলন নিষিদ্ধ করেছেন, যতক্ষণ না তারা তাদের গর্ভে থাকা সন্তানদের জন্ম দেয়।

## প্রভাব ও শিক্ষা
ইমাম আহমদ তাঁর মুসনাদে বর্ণনা করেছেন যে, আবদুর রহমান ইবনে আমর সুলামী ও হাজর ইবনে হাজর বলেন: আমরা ইরবাদ বিন সারিয়ার কাছে গিয়েছিলাম। তিনি সেই সকল ব্যক্তিদের অন্তর্ভুক্ত ছিলেন, যাদের সম্পর্কে এই আয়াত নাজিল হয়েছে: “*আর তাদের উপরও (কোনো দোষ নেই), যারা তোমার কাছে এসেছিল, যাতে তুমি তাদের জন্য বাহনের ব্যবস্থা করে দাও। তখন তুমি বলেছিলে: আমি তোমাদের আরোহন করানের জন্য তেমন কিছু পাচ্ছি না* [কুরআন, ৯: ৯২]। আমরা তাকে সালাম জানিয়ে বললাম: আমরা আপনার কাছে সাক্ষাৎ, খোঁজখবর ও জ্ঞান আহরণ করার জন্য এসেছি। তিনি বললেন: একদিন নবি আমাদের নিয়ে ফজরের সালাত আদায় করে এমন এক বাণীসমৃদ্ধ উপদেশ দিলেন, যাতে আমাদের চোখ অশ্রুসিক্ত হয়ে গেল এবং অন্তর ভীত-সন্ত্রস্ত হয়ে উঠল। তখন বলা হলো: হে আল্লাহর রাসুল, এটি যেন বিদায় বেলার উপদেশ! তাহলে আপনি আমাদের কী অঙ্গীকার দিয়ে যাচ্ছেন? তখন তিনি বললেন: “আমি তোমাদের খোদাভীতি অবলম্বনের উপদেশ দিচ্ছি এবং [আমিরের] শোনা ও মান্য করা [উপদেশ]; যদিও কোনো হাবশি দাসকে তোমাদের নেতা করা হয়। তোমাদের মধ্যে যে আমার পরে বেঁচে থাকবে, সে বহু মতভেদ দেখতে পাবে। তাই তোমরা আমার সুন্নাহ ও সৎপথপ্রাপ্ত খুলাফায়ে রাশেদিনের সুন্নাহ আঁকড়ে ধরো। তা দৃঢ়ভাবে ধারণ করো এবং দাঁত দিয়ে কামড়ে ধরো। আর তোমরা বেদাত থেকে সতর্ক থাকো; কারণ [শরিয়তে] সব নতুন বিষয়ই বিদয়াত এবং প্রত্যেক বিদয়াতই ভ্রষ্টতা।” আরো বর্ণিত হয়েছে যে, আবুল ফাইয বলেন: আমি উমর আবু হাফস হিমসিকে বলতে শুনেছি, মুয়াবিয়া মিকদাদকে গণিমতের মাল থেকে একটি গাধা দিয়েছিলেন। তখন ইরবাদ বিন সারিয়া তাকে বলেন: এটি তোমার জন্য গ্রহণ করা বৈধ ছিল না এবং তার জন্যও তা দেওয়া বৈধ ছিল না। আমি তোমাকে জাহান্নামে এটি নিজ ঘাড়ে বহন করতে দেখছি! তখন সে তা ফিরিয়ে দেয়।

## উক্তি
ইরবাদ বিন সারিয়া মৃত্যুকে ভালোবাসতেন এবং আল্লাহর সান্নিধ্যে পৌঁছানোর আকাঙ্ক্ষা করতেন। তাই তিনি দোয়া করতেন এভাবে: হে আল্লাহ, আমার বয়স অনেক বেড়ে গেছে এবং আমার অস্থি দুর্বল হয়ে পড়েছে; তাই আমাকে তোমার কাছে তুলে নাও। তাঁর সম্পর্কে এই ঘটনা একাধিক নির্ভরযোগ্য বর্ণনায় এসেছে। তাবারানি, ইবনে আবিদ্দুনিয়া ও ইবনে আসাকিরের মতো অনেক মুহাদ্দিস এটি বর্ণনা করেছেন। উরওয়া বিন রুয়াইম থেকে বর্ণিত, তিনি (ইরবাদ) বলেন: একদিন আমি দামেস্কের জামে মসজিদে নামাজ আদায় করছিলাম এবং আল্লাহর কাছে মৃত্যু কামনা করে দোয়া করছিলাম। হঠাৎ দেখি, এক যুবক আমার সামনে এসে উপস্থিত হলো। সে ছিল অত্যন্ত সুদর্শন এবং তার গায়ে সবুজ বস্ত্র ছিল। সে আমাকে বলল: তুমি এসব কী দোয়া করছো? আমি বললাম: হে ভ্রাতুষ্পুত্র, তাহলে আমি কীভাবে দোয়া করব? সে বলল: এভাবে বলো, হে আল্লাহ! আমার আমল সুন্দর করে দাও এবং আমার নির্ধারিত আয়ু পর্যন্ত আমাকে পৌঁছে দাও। আমি বললাম: আল্লাহ তোমার প্রতি রহম করুন, তুমি কে? সে বলল: আমি রিতাঈল; আমি সেই ব্যক্তি, যে মুমিনদের অন্তর থেকে দুঃখ দূর করে দেয়। কথা শেষে আমি পেছনে ফিরে তাকালাম; কিন্তু কাউকেই আর দেখতে পেলাম না।

## মৃত্যু
মুহাম্মাদ ইবনে আওফ বলেন, তিনি প্রাথমিক যুগে ইসলাম গ্রহণ করেছিলেন। খলিফা বলেন: তিনি ইবনুল যুবাইরের ফিতনার সময় মৃত্যুবরণ করেন। আবু মাশহার বলেন: তিনি ফিতনার পরবর্তী সময়ে ৭৫ হিজরি সালে মৃত্যুবরণ করেন।ধারণা করা হয়, তাঁকে হিমস প্রদেশের কাফরলাহা গ্রামে দাফন করা হয়। সেখানে তাঁর নামে একটি জামে মসজিদও রয়েছে। তাঁর মাজার হিমস থেকে প্রায় ২৭ কিলোমিটার দূরে অবস্থিত।

## তথ্যসূত্র

বিষয়শ্রেণী:সাহাবা